ตลาดหุ้นเอเชียปรับตัวขึ้นเช้านี้ คาดเฟดยังไม่ขึ้นดบ.หลังตัวเลขจ้างงานสหรัฐซบเซา
ตลาดหุ้นเอเชียปรับตัวขึ้นในช่วงเช้าวันนี้ เนื่องจากตัวเลขจ้างงานนอกภาคการเกษตรที่อ่อนแอเกินคาดของสหรัฐได้กระตุ้นให้เกิดกระแสคาดการณ์ที่ว่า ธนาคารกลางสหรัฐ (เฟด) จะยังไม่ปรับขึ้นอัตราดอกเบี้ย
5 ต.ค. 2558

ผู้สื่อข่าวรายงานว่า ตลาดหุ้นเอเชียปรับตัวขึ้นในช่วงเช้าวันนี้ เนื่องจากตัวเลขจ้างงานนอกภาคการเกษตรที่อ่อนแอเกินคาดของสหรัฐได้กระตุ้นให้เกิดกระแสคาดการณ์ที่ว่า ธนาคารกลางสหรัฐ (เฟด) จะยังไม่ปรับขึ้นอัตราดอกเบี้ย
โดยดัชนี MSCI Asia Pacific ปรับขึ้น 0.4% แตะที่ 126.92 จุด เมื่อเวลาประมาณ 09.00 น.ตามเวลาโตเกียวในวันนี้
ส่วนดัชนี HSI ตลาดหุ้นฮ่องกงเปิดวันนี้ที่ 21,930.97 จุด เพิ่มขึ้น 424.88 จุด, +1.98% ดัชนี FBMKLCI ตลาดหุ้นมาเลเซียเปิดวันนี้ที่ 1,629.59 จุด เพิ่มขึ้น 0.79 จุด, +0.05% ดัชนี FTSE STI ตลาดหุ้นสิงคโปร์เปิดวันนี้ที่ 2,826.07 จุด เพิ่มขึ้น 32.92 จุด, +1.18% ดัชนี TAIEX ตลาดหุ้นไต้หวันเปิดวันนี้ที่ 8,342.99 จุด เพิ่มขึ้น 37.96 จุด, +0.46 %
ขณะที่ดัชนี KOSPI ตลาดหุ้นเกาหลีใต้เปิดวันนี้ที่ 1,981.60 จุด เพิ่มขึ้น 11.92 จุด, +0.61% ดัชนี NIKKEI 225 ตลาดหุ้นญี่ปุ่นเปิดวันนี้ที่ 17,921.00 จุด เพิ่มขึ้น 195.87 จุด, +1.11%
สำหรับดัชนี S&amp;P/ASX 200 ตลาดหุ้นออสเตรเลียเปิดวันนี้ที่ 5,052.00 จุด ไม่เปลี่ยนแปลง ดัชนี ALL ORDINARIES ตลาดหุ้นออสเตรเลียเปิดวันนี้ที่ 5,089.20 จุด ไม่เปลี่ยนแปลง
ทั้งนี้ตลาดหุ้นจีน ปิดทำการวันนี้ (5 ต.ค.) เนื่องในวันหยุดเฉลิมฉลองวันชาติ
โดยตลาดหุ้นเอเชียได้แรงหนุนจากการคาดการณ์ที่ว่า ข้อมูลแรงงานที่น่าผิดหวังของสหรัฐหวังอาจทำให้เฟดตัดสินใจชะลอการขึ้นอัตราดอกเบี้ย
ด้านกระทรวงแรงงานสหรัฐรายงานว่า ตัวเลขการจ้างงานนอกภาคเกษตรเพิ่มขึ้น 142,000 ตำแหน่งในเดือนก.ย. ขณะที่อัตราการว่างงานทรงตัวที่ระดับ 5.1% ซึ่งเป็นระดับต่ำสุดในรอบกว่า 7 ปี หรือนับตั้งแต่เดือนเม.ย.2551 
โดยตัวเลขดังกล่าวต่ำกว่าที่นักวิเคราะห์คาดการณ์ก่อนหน้านี้ว่า การจ้างงานจะเพิ่มขึ้น 200,000 ตำแหน่งในเดือนก.ย. ส่วนอัตราการว่างงาน คาดว่าจะอยู่ที่ระดับ 5.1%